**Dôvodová správa**

1. ***Všeobecná časť***

Poslanci za stranu Kotleba – Ľudová strana Naše Slovensko Marian Kotleba, Martin Beluský, Jana Nehézová, Marián Chmelár a Ján Kecskés predkladajú do Národnej rady Slovenskej republiky návrh zákona, ktorým sa mení a dopĺňa zákon č. 461/2003 Z. z.
o sociálnom poistení v znení neskorších predpisov.

**Hlavným cieľom predloženej novely zákona je zakomponovať princíp zásluhovosti do podmienok nároku na vyplácanie podpory v nezamestnanosti**.

Keď zamestnanec stratí prácu, nastupuje štát, ktorý v rámci svojej sociálnej dávky dokáže na malú chvíľu výpadok príjmov nahradiť. Jedinou splniteľnou podmienkou, ktorú zamestnanec, ktorý prišiel o prácu musí spraviť je, že musel kontinuálne pred prepustením pracovať minimálne dva roky. Štát v rámci tejto sociálnej dávky nerozlišuje, koľko ktorý prepustený zamestnanec pracoval a dávka trvá pre všetkých prepustených zamestnancov rovnako.

To znamená, že aj občan, ktorý odpracoval 2 roky alebo občan, ktorý odpracoval 20 rokov majú rovnaké podmienky poberania podpory v nezamestnanosti. Súčasná maximálna doba poberania dávky v nezamestnanosti je 6 mesiacov bez rozdielu od celkovej doby platenia príspevku na poistenie v nezamestnanosti dosiahnutej v príslušnom kalendárnom roku.

Do navrhovanej novely sa preto ustanovuje princíp zásluhovosti na vyplácanie podpory v nezamestnanosti. Dôvodom ustanovenia tohto princípu je, že starší človek si ťažšie hľadá novú prácu. Nie je to preto, že by nechcel pracovať, ale dnešné hlavne podnikateľské prostredie na pracovné miesta obsadzuje mladých ľudí, ktorí sú z pochopiteľných dôvodov viac pružnejší v práci. Preto človek, ktorí je starší je automaticky diskriminovaný pred mladšou pracovnou silou. Hľadanie novej pracovnej príležitosti je pre neho zdĺhavejší proces a máme za to, že ak sa podieľal na platení sociálnych odvodov, štát by mu mal ponúknuť vhodné podmienky na aktívne hľadanie si novej práce.

Podpora v nezamestnanosti sa bude poskytovať evidovanému nezamestnanému
v závislosti od celkovej doby platenia príspevku na poistenie v nezamestnanosti dosiahnutej v príslušnom kalendárnom roku takto:

pri odpracovaní do 15 rokov po dobu 6 mesiacov,

pri odpracovaní od 15 do 25 rokov po dobu 9 mesiacov a

pri odpracovaní nad 25 rokov po dobu 12 mesiacov.

Dôvodom zvyšovania doby poberania podpory v nezamestnanosti je najmä zavedenie princípu zásluhovosti a tak isto to, že ľudia, ktorí odpracujú viac rokov majú väčší problém si nájsť nové pracovné miesto s ohľadom na ich vek. Pri predĺžení doby podpory poberania dávky budú mať ľudia možnosť nájsť si dobrú a primeranú prácu.

Predkladaný návrh zákona je v súlade s Ústavou Slovenskej republiky, s ústavnými zákonmi a ostatnými všeobecne záväznými predpismi Slovenskej republiky.

1. ***Osobitná časť***

**Čl. I**

K bodu 1

Upravuje sa odsek o vzniku nároku na dávku v nezamestnanosti, tak aby bolo možné odstupňovanie.

K bodu 2

 Pridáva sa nový odsek, ktorým sa stanovuje pri akej odpracovanej dĺžke akú dlhú dobu má nezamestnaný nárok na dávku.

**Čl. II**

Navrhuje sa účinnosť zákona 1. januára 2020.